Sunak is nuwe Britse premierRishi Sunak (Oktober 2022) (Foto: Daniel Leal/AFP) Rishi Sunak, Brittanje se voormalige minister van finansies, het Maandag die stryd om die leierskap van die Konserwatiewe Party gewen en sal die land se eerste premier van Indiese afkoms wees. Liz Truss het verlede week as Britse premier bedank ná net 45 dae in Downingstraat 10. Penny Mordaunt, die laaste mededinger wat oorgebly het nadat Boris Johnson onttrek het, kon nie die nodige 100 nominasies van haar mede-LP’s kry nie waarna Sunak as die nuwe leier van die Konserwatiewe Party aangewys is. Sunak, ‘n welgestelde Hindoe-afstammeling van immigrante uit Indië en Oos-Afrika, het op sy Twitter-profiel geskryf dat Brittanje deur ‘n “diepgaande ekonomiese krisis” in die gesig gestaar word. “Ek wil ons ekonomie regruk, ons party verenig en ‘n diens lewer vir ons land,” het hy gesê. Die Arbeidersparty eis nou ‘n algemene verkiesing. Sunak erf ‘n Britse ekonomie wat op pad na ‘n resessie was, selfs voor die onlangse onrus wat deur Truss veroorsaak is. Truss het bedank nadat aankondigings oor ongefinansierde belastingverlagings skokgolwe deur markte gestuur het en die pond tot ‘n rekordlaagtepunt verswak het. Dit het veroorsaak dat die regering ‘n u-draai gemaak het rakende die grootste deel van sy begroting, insluitend die afskaling van ‘n perk op stygende energierekeninge wat grootliks bygedra het tot ‘n lewenskostekrisis vir miljoene Britte. “Beleggers hoop duidelik dat Sunak die ekonomie en die politieke situasie sal stabiliseer – hoewel dit moeilik is om in hierdie stadium uit te werk wat die moeiliker taak is,” het Danni Hewson, finansiële ontleder van AJ Bell, gesê. Britse inflasie is op ‘n 40-jaar-hoogtepunt en die Bank van Engeland sal na verwagting volgende week nog ‘n groot rentekoersverhoging aankondig. Shevaun Haviland, direkteur-generaal van die Britse Sakekamer, het Sunak versoek om ook besighede te help wat met groot energierekeninge sukkel. “Die politieke en ekonomiese onsekerheid van die afgelope paar maande was geweldig skadelik vir Britse sakevertroue en moet nou tot ’n einde kom,” het sy in ’n verklaring gesê nadat Sunak se nuwe posisie bevestig is. “Die nuwe premier moet ’n vaste hand hê om die ekonomie deur die uitdagende toestande wat voorlê te sien.”